ПРИЈЕДЛОГ

На основу члана 33. став 2. Закона о буџетском систему (" Службени гласник Републике Српске", број: 121/12 , 52/14 103/15 и 15/16), члана 39. став 2. тачка 3. Закона о локалној самоуправи ("Службени гласник Републике Српске", број: 97/16) и члана 39. став 2. тачка 3. Статута Града Бијељина ("Службени гласник Града Бијељина", број: 9/17), Скупштина Града Бијељина на сједници одржаној дана, 2023. године

донијела је

**О Д Л У К У**

**О ИЗВРШЕЊУ БУЏЕТА ГРАДА БИЈЕЉИНА**

**ЗА 2024. ГОДИНУ**

**ОПШТЕ ОДРЕДБЕ**

Члан 1.

Овом Одлуком прописује се начин извршења буџета Града Бијељина за 2024. годину (у даљем тексту: Буџет).

Ова Одлука ће се проводити у сагласности са Законом о буџетском систему Републике Српске, Одлуком о буџету Града Бијељина за 2024. годину, Законом о трезору Републике Српске, Законом о инвестирању јавних средстава Републике Српске, Законом о задуживању, дугу и гаранцијама Републике Српске, Правилником о буџетским класификацијама, садржини рачуна и примјени контног плана за кориснике прихода буџета Републике, општина, градова и фондова и другим прописима који уређују ову област.

Све Одлуке које се односе на Буџет морају бити у складу са овом Одлуком.

Ова Одлука се односи на буџетске кориснике и примаоце грантова који се у цијелости или дјелимично финансирају из буџета.

Члан 2.

Средства Буџета из члана 1. ове Одлуке распоређују се у укупном износу од 74.171.235,00 КМ.

Укупни буџетски издаци морају бити уравнотежени са укупним буџетским средствима.

Члан 3.

Укупни издаци буџетских корисника/потрошачких јединица, укључујући и издатке за отплату дуга, распоређују се по буџетским корисницима/потрошачким јединицама у складу са Одлуком о буџету Града Бијељина за 2024. годину.

Члан 4.

Буџетска средства у једној фискалној години чине буџетски приходи и примици за нефинансијску имовину, примици од финансијске имовине и задужења текуће фискалне године, неутрошена намјенска средства буџетских грантова и трансфера из ранијих година и суфицит распоређен одлуком надлежног органа (фонд 01).

Приходи Буџета утврђени су према члану 9., 10. и 11. Закона о буџетском систему Републике Српске.

Властите приходе, у складу са одредбама члана 11. Закона о буџетском систему Републике Српске, у износу од 100% могу користити сљедећи буџетски корисници/потрошачке јединице:

- институције средњег образовања ,

- институције културе,

- институције социјалне (Центар за социјални рад) и дјечије заштите (Дјечији вртић),

- Туристичка организација,

- организационе јединице Градске управе (у 100%-тном износу уплата на РЈП).

Властите приходе остварене по посебним прописима (фонд 02-Фонд прихода по посебним прописима) у износу од 100% може користити:

-Народна библиотека „Филип Вишњић“ Бијељина.

Остварени примици по основу продаје имовине ће се користити за капиталне издатке.

Буџетски корисници/потрошачке јединице, могу користити фондове : 03, 04 и 05 за унос трансакција када позиције прихода и расхода нису планиране буџетом, када постоје рачуни посебних намјена и расположива новчана средства, и то:

* Фонд 03 - фонд грантова (могу користити у износу од 100%),
* Фонд 04 - фонд средстава приватизације и сукцесије (могу користити у складу са релевантним прописима из ове области),
* Фонд 05 – фонд за посебне пројекте (могу користити за реализацију пројеката у складу са програмима финансијске подршке).

Члан 5.

Буџетски издаци су :

- текући расходи и трансфери између и унутар јединица власти,

- издаци за нефинансијску имовину,

- издаци за финансијску имовину и отплату дугова и остали издаци.

Члан 6.

Наредбодавац и одговорна особа за извршење Буџета у цјелини је Градоначелник Града.

Одјељење за финансије управља и контролише прилив и одлив новчаних средстава према усвојеном Буџету Града.

Овлашћене особе (начелници одјељења, носиоци активности - програма и руководиоци јавних институција и других буџетских корисника/потрошачких јединица) помоћни су извршиоци и одговорни су за намјенску употребу средстава буџета.

Члан 7.

Корисници буџетских средстава дужни су да средства утврђена у Буџету Града користе руководећи се начелима рационалности и штедње и не стварају обавезе изнад висине средстава утврђених буџетом за конкретну фискалну годину.

Члан 8.

Одјељење за финансије сачињава кварталне финансијске планове буџетске потрошње у складу са процјеном остварења прилива буџетских средстава.

Одјељење за финансије обавјештава буџетске кориснике/потрошачке јединице о висини буџетских средстава која им се стављају на располагање кварталним финансијским планом.

Изузетно од претходног става овог члана, квартални финансијски план за први квартал фискалне године доставиће се до 15. јануара текуће фискалне године.

Уколико се укаже потреба за сезонским коришћењем средстава, буџетски корисници/потрошачке јединице дужни су да писменим захтјевом траже измјену достављеног - усвојеног кварталног финансијског плана.

Сагласност на сезонско повлачење средстава даје Градоначелник на основу мишљења Одјељења за финансије.

На основу добијене Сагласности, надлежно одјељење/одсјек/служба доноси закључак о сезонском повлачењу средстава буџетског корисника/потрошачке јединице.

Укупан износ свих кварталних финансијских планова потрошње сваког буџетског корисника/потрошачке јединице, мора бити једнак износу усвојеног годишњег Буџета за сваког буџетског корисника/потрошачке јединице.

Члан 9.

Одјељење за финансије - Одсјек за рачуноводство и финансије и Одсјек за трезор, одговорни су за измирење обавеза у складу са одобреним финансијским планом и у складу са овом Одлуком.

Одјељење за финансије врши пренос средстава за измирење обавеза по основу издатака из члана 5. ове одлуке искључиво на основу образаца прописаних за трезорско пословање буџетских корисника.

Члан 10.

Прерасподјела буџетских средстава може се вршити:

1. у оквиру буџетског корисника/потрошачке јединице, са издатака за нефинансијску имовину, финансијску имовину, отплату дугова и осталих издатака (класа 5 и 6), на текуће расходе и трансфере између и унутар јединица власти (класа 4) на основу Рјешења – Закључка Градоначелника,
2. у оквиру буџетског корисника/потрошачке јединице, са текућих расхода и трансфера између и унутар јединица власти (класа 4), на издатке за нефинансијску имовину, финансијску имовину, отплату дугова и осталих издатака (класа 5 и 6) на основу Рјешења – Закључка надлежног одјељења,
3. у оквиру буџетског корисника/потрошачке јединице:

-између текућих расхода и трансфера између и унутар јединица власти (класа 4),

-између издатака за нефинансијску имовину (класа 5),

-између издатака за финансијску имовину, отплату дугова и осталих издатака (класа 6),

на основу Рјешења - Закључка надлежног одјељења

1. између буџетских корисника/потрошачких јединица на основу Рјешења – Закључка Градоначелника.

Изузетно, прерасподјела буџетских средстава не може се вршити :

- на расходе за лична примања,

- са расхода за лична примања без сагласности Градоначелника,

- са средстава за суфинансирање пројеката за које је потписан уговор.

Члан 11.

Градоначелник Града може, на основу мишљења Одјељења за финансије, средства распоређена Буџетом прераспоређивати у оквиру буџетског корисника/потрошачке јединице.

Уколико се не може извршити прерасподјела средстава у складу са ставом 1. овог члана, Градоначелник Града може, на основу мишљења Одјељења за финансије, средства распоређена Буџетом прераспоређивати између буџетских корисника/потрошачких јединица, у висини до 5% од укупно усвојених средстава буџетског корисника/потрошачке јединице, којој се средства умањују.

Градоначелник Града може, на основу мишљења Одјељења за финансије, средства распоређена буџетом, која нису утрошена до 31. јануара наредне године, распоредити између буџетских корисника/потрошачких јединица до 5% од укупно усвојених средстава потрошачке јединице, којима се средства умањују.

Члан 12.

Градоначелник Града има обавезу да у оквиру извјештаја о извршењу Буџета информише Скупштину Града о извршеној прерасподјели средстава.

Члан 13.

Унос оперативног буџета за приходе, фонда 03 до 05, врши се на основу Рјешења – Закључка надлежног одјељења/одсјека/службе, а на основу поднесеног писменог захтјева буџетског корисника/потрошачке јединице.

Захтјев буџетског корисника/потрошачке јединице за унос оперативног Буџета за приходе из претходног става, заснива се на расположивим средствима.

Прерасподјела средстава из става 1. овог члана врши на основу Рјешења-Закључка надлежног одјељења/одсјека/службе.

Прерасподјела средстава из става 1. овог члана, која нису утошена до 31. јануара наредне године врши се на основу Рјешења-Закључка надлежног одјељења/одсјека/службе.

Члан 14.

За буџетске кориснике/потрошачке јединице који су у локалном трезору, плаћање се врши на основу образаца прописаних за трезорско пословање, а које доставља буџетски корисник/потрошачка јединица.

Подаци унесени у обрасце за трезорско пословање буџетских корисника морају бити сачињени на основу вјеродостојних књиговодствених исправа, прописаних Законом о рачуноводству и ревизији Републике Српске.

Исправама се сматрају :

-обрачунске листе плата и накнада,

-предрачуни и уговори,

-рачуни за набавку средстава, материјала, робе и услуга,

-одлуке и рјешења надлежних органа из којих проистичу финансијске обавезе,

-остале књиговодствене исправе.

Члан 15.

За формалну, рачунску и суштинску тачност књиговодствених исправа, интерне контролне поступке којима подлијежу те исправе, као и за вјеродостојан унос података у трезорске обрасце одговара буџетски корисник/потрошачка јединица.

За вјеродостојан унос података у систем трезора, помоћне и Главну књигу трезора Града одговара Одјељење за финансије.

Члан 16.

У средства буџетске резерве, може се издвојити највише до 2,5% укупних буџетских прихода, умањених за планиране грантове за текућу годину.

Распоред средстава буџетске резерве врши се у складу са чланом 43. Закона о буџетском систему Републике Српске.

Буџетска резерва представља дио планираних средстава буџета који се распоређује на основу Одлука Градоначелника.

Средства планирана за буџетску резерву нису организационо и економски класификована.

Организациона, економска и функционална класификација биће одређена коришћењем средстава, на начин да се донесе Одлука - Закључак о реалокацији средстава са буџетске резерве на одговарајући организациони, економски и функционални код.

Градоначелник Града одлучује о коришћењу средстава буџетске резерве за подмирење хитних и непредвиђених расхода, који се појаве током буџетске године, а средства се одобравају у складу са Одлуком о начину коришћења средстава буџетске резерве.

Одобравање средстава за грантове може се вршити само на основу критеријума утврђених од давалаца средстава, уз подношење одговарајућег програма, односно пројеката.

Корисници средстава за грантове и средстава буџетске резерве дужни су да поднесу извјештај даваоцима средстава о утрошку средстава, до истека рока за подношење годишњих финансијских извјештаја.

Члан 17.

Извршење Буџета у једној фискалној години обухвата буџетска средства и буџетске издатке остварене до 31.12. текуће фискалне године, као и средства и издатке остварене након тог датума, али не након истека рока за израду и достављање годишњих финансијских извјештаја, ако су испуњени законски услови да се износ тих средстава, односно издатака укључи у Буџет текуће фискалне године.

**ПОСЕБНЕ ОДРЕДБЕ**

Члан 18.

Исплата плата и осталих личних примања буџетских корисника врши се преносом средстава са Јединственог рачуна Трезора на текуће рачуне запослених у одговарајућим банкама.

Буџетски корисници су обавезни да правилно обрачунају плате и друга нето лична примања за све запослене, обрачунају порезе и доприносе за запослене и друга лица.

Члан 19.

Обавезе по основу кредита и обвезница извршаваће се у износима који су доспјели за плаћање у складу са прописима којима се уређује плаћање ових обавеза.

Обавезе по основу осталих буџетских издатака измириваће се по сљедећим приоритетима:

- обавезе за порезе и доприносе на лична примања запослених,

- обавезе за нето лична примања запослених,

- обавезе за остала лична примања,

- обавезе за социјалну заштиту,

- обавезе за борачко - инвалидску заштиту,

- обавезе према добављачима,

- поврат јавних прихода по основу аката надлежних органа,

- остале обавезе.

Члан 20.

Буџетски корисници, као и остали корисници буџетских средства, дужни су да се у поступку набавке имовине, роба, материјала и вршења услуга придржавају одредаба Закона о јавним набавкама Босне и Херцеговине.

Члан 21.

Контрола намјенског трошења буџетских средстава, као и поступање корисника буџетских средстава према одредбама ове Одлуке врши се према одредбама Закона о буџетском систему РС и Закона о систему интерних финансијских контола у јавном сектору РС.

Члан 22.

Ако се у току фискалне године, издаци повећају, или средства смање, Градоначелник на приједлог Одјељења за финансије, може донијети одлуку о обустави извршења појединих издатака (привремено извршење буџета), не дуже од 45 дана.

Привременом обуставом извршења може се:

-зауставити стварање краткорочних обавеза,

-предложити продужење уговореног рока за плаћање,

-зауставити давање одобрења за закључивање уговора,

-зауставити пренос средстава према планираним износима за тромјесечје или неки други период.

Одјељење за финансије, у сарадњи са буџетским корисницима/потрошачким јединицама, припрема приједлог обима и мјера привременог обустављања извршења Буџета.

Мјере привременог обустављања извршења морају се примјенити на све буџетске кориснике/потрошачке јединице.

О одлуци из става 1. овог члана Градоначелник обавјештава Скупштину Града.

Члан 23.

Сви буџетски корисници дужни су да у року од 15 дана од дана настанка промјене у својој организацији или статусу обавијесте Одјељење за финансије, ради ажурирања података у Регистру буџетских корисника.

Члан 24.

Намјенска средства која представљају посебне приходе, накнаде по разним основама наплаћене по посебним прописима и законима, усмјериће се и трошити на начин како је то регулисано прописима којима се уређује начин прикупљања и коришћења ових средстава.

Члан 25.

Правилнике, упутства и инструкције о спровођењу ове Одлуке прописује Градоначелник Града.

Члан 26.

У мјери у којој су дефиниције или одредбе ове Одлуке у сукобу са другим Одлукама Града, одредбе из ове Одлуке имаће приоритет над одредбама других Одлука у стварима које се тичу извршавања Буџета по свим ставкама.

Уколико су другим Одлукама прописани новчани издаци из Буџета који се разликују од планираних износа по овој Одлуци или Одлуци о буџету за 2024. годину обавезно се примјењују одредбе и планирани износи предвиђени овом Одлуком и Одлуком о буџету града за 2024. годину.

Члан 27.

Градоначелник Града извјештава Скупштину Града о извршењу буџета квартално, полугодишње и годишње.

**ЗАВРШНЕ ОДРЕДБЕ**

Члан 28.

Ова Одлука ступа на снагу наредног дана од дана објављивања у "Службеном гласнику Града Бијељина".

**СКУПШТИНА ГРАДА БИЈЕЉИНА**

Број ПРЕДСЈЕДНИК

Бијељина, СКУПШТИНЕ ГРАДА БИЈЕЉИНА

Датум , Александар Ђурђевић

ОБРАЗЛОЖЕЊЕ

уз Одлуку о извршењу Одлуке о буџету Града Бијељина

за 2024.годину

**ПРАВНИ ОСНОВ**

Законски основ за доношење Одлуке о извршењу буџета садржан је у члану 33. став 2 . Закона о буџетском систему ( "Службени гласник Репу блике Српске" ,број : 121/12 , 52/14,103/15 и 15/16), којим се утврђује доношење Одлуке о извршењу буџета за фискалну годину за коју је донесен буџет.

**РАЗЛОЗИ ЗА ДОНОШЕЊЕ ОДЛУКЕ О ИЗВРШЕЊУ БУЏЕТА**

Овом Одлуком прописује се начин извршења буџета Града Бијељина у 2024.години.

Чланом 28. Одлуке о извршењу буџета града Бијељина за 2024. годину предвиђено је да ова Одлука ступа на снагу наредног дана од дана објављивања у „Службеном гласнику града Бијељина“.

Чланом 2. Одлуке о измјени Одлуке о извршењу буџета Града Бијељина за 2024. годину предвиђено је да ова Одлука ступа на снагу наредног дана од дана објављивања у ''Службеном гласнику Града Бијељина''. Припрема и доношење буџета општина и градова врши се према буџетском календару, утврђеном у члану 28. Закона о буџетском систему (''Службени гласник Републике Српске'', број: 121/12, 52/14, 103/15 и 15/16). Истим законом прописано је да фискална година обухвата период од 12 мјесеци, који почиње 1. јануара, а завршава се 31. децембра календарске године (члан 2. тачка б), а чланом 35. став 2. Закона прописано је да се ребаланс спроводи по поступку идентичном поступку за доношење буџета. Имајући у виду датум одржавања сједнице Скупштине Града, а у циљу стварања услова примјене буџета до краја ове фискалне године, постоје оправдани разлози да Одлука о измјени Одлуке о извршењу буџета града Бијељина за 2024. годину ступи на снагу наредног дана од дана објављивања у ''Службеном гласнику града Бијељина'', а у складу са одредбама члана 109. Устава Републике Српске и чланова 37. став 3. и 4. и 41. став 1. тачка 12. Правила за израду закона и других прописа Републике Српске (''Службени гласник Републике Српске'', број: 24/14).

**ОБРАЗЛОЖЕЊЕ САДРЖАЈА ОДЛУКЕ**

Одлуком о буџету Града Бијељина за 2024. годину утврђена су буџетска средства и буџетски издаци у износу 74.171.235,00 КМ, која ће се користити у складу са Законом о буџетском систему и Одлуком о коришћењу средстава буџетске резерве.

ОДЈЕЉЕЊЕ ЗА ФИНАНСИЈЕ

П.О. ГРАДОНАЧЕЛНИКА

Гордана Петровић

Градоначелник Града Бијељина утврдио је ПРИЈЕДЛОГ ОДЛУКЕ О ИЗВРШЕЊУ БУЏЕТА ГРАДА БИЈЕЉИНА ЗА 2024. ГОДИНУ, те га просљеђује Скупштини Града на претрес и усвајање.

ГРАДОНАЧЕЛНИК

ГРАДА БИЈЕЉИНА

Љубиша Петровић